REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/94-17

26. maj 2017. godine

B e o g r a d

ZAPISNIK

11. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 05. MAJA 2017. GODINE

Sednica je počela u 11,00 časova.

Sednicom je predsedavao Muamer Zukorlić, predsednik Odbora.

Sednici su prisustvovali članovi Odbora: prof. dr Marko Atlagić, Milena Bićanin, prof. dr Ratko Jankov, mr Aleksandra Jerkov, prof. dr Žarko Korać, mr Đorđe Kosanić, Miletić Mihajlović, dr Vladimir Orlić, Olena Papuga, Marko Parezanović i Fatmir Hasani.

Sednici su prisustvovali: Nikola Savić (Dubravko Bojić), dr Ljubinko Rakonjac (prof. dr Žarko Obradović) i prof. dr Zoran Dragišić (prof. dr. Ljubiša Stojmirović), zamenici članova Odbora.

Sednici nisu prisustvovali članovi Odbora Nataša St. Jovanović i Bogdan Obradović, niti njihovi zamenici.

Na predlog predsednika Odbora, usvojen je sledeći:

D n e v n i r e d

1. **Utvrđivanje Dopunske liste kandidata za izbor druge polovine članova Nacionalnog prosvetnog saveta.**

Pre prelaska na razmatranje utvrđenog dnevnog reda usvojen je, bez primedaba, Zapisnik desete sednice Odbora, održane 5. maja 2017. godine.

Prva tačka dnevnog reda: **Utvrđivanje Dopunske liste kandidata za izbor druge polovine članova Nacionalnog prosvetnog saveta**

Muamer Zukorlić, predsednik Odbora, u uvodnoj reči je podsetio članove Odbora, da je Odbor na desetoj sednici, održanoj 5. maja 2017. godine, zaključio da liste kandidata, u vezi sa izborom druge polovine članova Nacionalnog prosvetnog saveta, koje su podneli Univerzitet umetnosti u Beogradu, Društvo za srpski jezik i književnost Srbije i Društvo za strane jezike i književnosti Srbije nisu sačinjene u skladu sa članom 13. Zakona o osnovama sistema obrazovanja i vaspitanja. Na listi koju je podneo Univerzitet umetnosti u Beogradu nalazio se samo jedan kandidat, koliko se i bira, iako je Zakonom propisano da lista sadrži veći broj kandidata od broja članova kojima mandat ističe (mandat ističe jednom članu). Na listi koju je podnelo Društvo za srpski jezik i književnost Srbije i na listi Društva za strane jezike i književnost Srbije nalazio se po jedan predstavnik-nastavnik visokoškolske ustanove, iako je Autentičnim tumačenjem odredbi člana 13. stav 3. tačka 5) Zakona, koje je Narodna skupština donela 15. aprila 2015. godine, ove odredbe trebalo razumeti tako, da se za članove Saveta biraju predstavnici udruženja, odnosno društava, iz reda nastavnika, vaspitača i stručnih saradnika koji su zaposleni u predškolskoj ustanovi, osnovnoj i srednjoj školi, sa lista kandidata koje podnesu udruženja i društva, taksativno navedena u ovom članu zakona. O ovim činjenicama pomenuti predlagači su bili upoznati od strane službe Odbora i pre podnošenja lista kandidata za Savet, a takođe i u postupku predlaganja, ali su oni postupili suprotno zakonskim odredbama.

Odbor je, nakon održane sednice, 5. maja, kada je, na osnovu predloga ovlašćenih predlagača koji su ispunjavali zakonske uslove, utvrđena Zbirna lista kandidata za izbor članova Saveta i zatim dostavljena Narodnoj skupštini radi sprovođenja postupka izbora, ponovo zatražio od Univerziteta umetnosti u Beogradu, Društva za srpski jezik i književnost Srbije i Društva za strane jezike i književnost Srbije da dostave nove liste kandidata, uređene u skladu sa Zakonom.

Postupajući po zaključku Odbora, ova tri predlagača dostavili su 18. i 19. maja 2017. godine nove predloge kandidata i to:

1. **Bira se jedan član iz reda Univerziteta umetnosti u Beogradu**

Kandidati su:

* + - 1. prof. dr Gordana Karan

1. prof. dr Ivana Drobni
2. prof. dr Milena Stanišić
3. prof. dr Branko Raković
4. prof. dr Jasna Dragović

na predlogUniverziteta umetnosti u Beogradu

**2. Bira se jedan član iz reda Društva za srpski jezik i književnost Srbije**

Kandidati su:

* + - 1. mr Milorad Dašić
      2. Jasmina Stanković

na predlog Društva za srpski jezik i književnost Srbije

**3. Bira se jedan član iz reda Društva za strane jezike i književnosti Srbije**

Kandidati su:

1. Snežana Marković
2. Svetlana Marinković

na predlog Društva za strane jezike i književnosti Srbije

Povodom ove tačke dnevnog reda nije bilo diskusije.

Odbor je, nakon glasanja, većinom glasova konstatovao, da su ovog puta liste Univerziteta umetnosti u Beogradu, Društva za srpski jezik i književnost Srbije i Društva za strane jezike i književnost Srbije sačinjene u skladu sa Zakonom i zaključio, da se zajedno sa biografijama kandidata dostave Narodnoj skupštini, kao dopuna Zbirne liste kandidata od 5. maja 2017. godine, radi sprovođenja izbora druge polovine članova Saveta, kojima šestogodišnji mandat ističe 25. maja 2017. godine.

Za izvestioca Odbora na sednici Narodne skupštine određen je Muamer Zukorlić, predsednik Odbora.

Sednica je završena u 11,20 časova.

SEKRETAR PREDSEDNIK

Dragomir Petković Muamer Zukorlić